Kæmpe Solbær vil fremover være navnet på den chokoladeovertrukne is, der før var kendt under navnet Kæmpe Eskimo. I en mail til Ekstra Bladet skriver Claus Dahlmann Larsen, der er chief commercial officer hos Premier Is følgende: - Ændringen af navnet sker i sammenhæng med, at vi ændrer design og skifter navn på vores flødeis fra Gl. Dags til Premier Is. I den sammenhæng har vi valgt at navngive produkterne efter, hvad de smager af, og i tilfældet Kæmpe Eskimo er det solbær. Ismejeriet i Thisted var det sidste, der stadig brugte navnet, da der i sommer var stor debat om, hvorvidt navnet var racistisk. Hansens Is og Naturli’ ændrede således navnet på deres varianter med navnet, men først nu følger Premier Is trop. - Hvor går grænsen? Vi kan jo ændre noget hele tiden, hvis vi skal gøre det nu. Og hvad med vores isvaffel Amerikaner eller danskvand – skal det så også have et nyt navn, sagde Claus Dahlmann Larsen dengang til TV MIDTVEST. Med ændringen er der nu ingen is i Danmark, der bærer navnet Kæmpe Eskimo.

Opsummering:
De fleste ismejerier har indtil sidste år haft et bud på en Kæmpe Eskimo. Efter en stor racismedebat ændrede de fleste navn, og nu hedder den sidste også noget andet.